**ΝΕΑ ΕΛΛΗΝΙΚΗ ΓΛΩΣΣΑ**

**Κείμενο**

**[Οι νέοι και οι γέροι]**

Λέγεται, συνήθως, ότι τα νιάτα είναι επαναστατικά, αγαπούν τις μεγάλες καινοτομίες, απαιτούν ριζικές λύσεις, δε δέχονται συμβιβασμούς. Λέγεται, ακόμη, ότι τα γεράματα είναι κατά κανόνα συντηρητικά - η ηλικία των συμβιβασμών - και ότι, στην ηλικία αυτή, ο άνθρωπος δε μετακινείται προς νέες καταστάσεις, άγνωστες και αδοκίμαστες. Και τούτο είναι αληθινό, ως ένα σημείο τουλάχιστον.

Σε αυτό το πλαίσιο και με τα ίδια μέτρα, μπορούμε μάλιστα να προσδιορίσουμε τα γεράματα της μικρής ηλικίας και τα νιάτα της μεγάλης ηλικίας. Παρατηρείται, δηλαδή, και το αντίθετο φαινόμενο. Υπάρχουν νέοι συντηρητικοί, συμβιβαστικοί, υποχωρητικοί, που δεν αγαπούν ό,τι πρόκειται να τους βγάλει έξω από τα καθιερωμένα, αλλά υπάρχουν και γέροντες ριζοσπαστικοί, που είναι νέοι στις σκέψεις και στα αισθήματα, που ενθουσιάζονται για τις επαναστατικές καινοτομίες. Τα δύο, λοιπόν, στρατόπεδα υπάρχουν και μακάρι να διαχωρίζονται ανάλογα με την ηλικία των «σταυροφόρων» τους, γιατί χρειάζονται και τα δύο∙ είναι απαραίτητα για την υγεία του

κοινωνικού σώματος. Αλίμονο, στις κοινωνίες που αποτελούνται μόνο από «νέους» στις ιδέες ανθρώπους, και αλίμονο, πάλι, στις κοινωνίες που είναι καμωμένες μόνο από «γέροντες» στα μυαλά που τρέμουν κάθε μεταβολή και την καταριούνται. Ευλογημένες είναι εκείνες που έχουν και τις δύο κατηγορίες πολιτών.

Την ιστορία του πολιτισμού τη γράφουν και οι δύο παρατάξεις: οι προοδευτικοί και οι συντηρητικοί, οι «νέοι», αλλά και οι «γέροι». Οι πρώτοι οδεύουν[[1]](#footnote-1) με ορμή σε καινούριες κατακτήσεις, οι δεύτεροι συντηρούν τα κεκτημένα, για να μείνουν, να αποτελέσουν την παράδοση. Να ανανεώνεις είναι ανάγκη∙ αυτό είναι το μεγάλο έργο της νεότητας. Αλλά εξίσου μεγάλη ανάγκη είναι, όσα με την ανανέωση έχεις κερδίσει, να τα σταθεροποιείς, να τα τακτοποιείς και να τα παραδίνεις στις επόμενες γενιές∙ αυτό είναι το μεγάλο χρέος της προχωρημένης ηλικίας. Κρίμα στον νέο που δεν υπήρξε καινοτόμος και ντροπή στο γέρο που εξακολουθεί να αρνιέται τα παραδομένα.

Επομένως, κάθε ηλικία έχει τον δικό της ρόλο να παίξει και αστοχεί, όταν παίρνει τον ρόλο της άλλης. Αξιοπαρατήρητο μάλιστα είναι το εξής: όσο πιο επαναστάτης είναι κανείς στα νιάτα του, τόσο καταλαβαίνει στα γεράματά του την αξία του αποκτημένου και όσο πιο συντηρητικός είναι στα νιάτα του, τόσο λιγότερο εκτιμά την παράδοση στα γεράματά του.

Ε.Π. Παπανούτσος. (1984). Πρακτική Φιλοσοφία. Αθήνα: Δωδώνη, 176-178

(διασκευή)

**ΘΕΜΑΤΑ**

**Α1. (Μονάδες 15)**

**Α1.** Ποιο είναι, σύμφωνα με τον συγγραφέα, το βασικό χαρακτηριστικό της νεανικής ηλικίας; Γιατί δεν είναι πάντοτε δεδομένο; (60-80 λέξεις)

**(μονάδες 15)**

**Α2. (Μονάδες 10)**

**Α2.** Να δώσετε από έναν πλαγιότιτλο στην πρώτη παράγραφο (Λέγεται …τουλάχιστον) και στη δεύτερη παράγραφο (Σε αυτό …κατηγορίες πολιτών) του κειμένου.

**(μονάδες 10)**

**Β1. (Μονάδες 10)**

**Β1.** Να συντάξετε μία παράγραφο 50-60 λέξεων, χρησιμοποιώντας τις λέξεις του κειμένου με την έντονη γραφή: νιάτα, γεράματα, καινοτομίες, ιδέες, παράδοση. (Μπορείτε να διαφοροποιήσετε τους γραμματικούς τύπους ως προς την πτώση, τον αριθμό κλπ.)

**(μονάδες 10)**

**Β2. (Μονάδες 15)**

**Β2.** Αφού επισημάνετε τρία παραδείγματα μεταφορικής/συνυποδηλωτικής χρήσης της γλώσσας στο κείμενο, να αιτιολογήσετε τη χρήση τους.

**(μονάδες 15)**

**ΘΕΜΑΤΑ**

**Α1. (Μονάδες 15)**

**Α1.** Γιατί, σύμφωνα με τον συγγραφέα, θεωρείται απαραίτητη η συνύπαρξη των νέων και των γέρων για τη διασφάλιση της ιστορικής συνέχειας κάθε κοινωνίας; (60-80 λέξεις)

**(μονάδες 15)**

**Α2. (Μονάδες 10)**

**Α2.** Ποια είναι τα δομικά στοιχεία της τρίτης παραγράφου (Την ιστορία… τα παραδομένα) του κειμένου;

**(μονάδες 10)**

**Β1. (Μονάδες 10)**

**Β1.** «τα νιάτα είναι επαναστατικά, [..] δε δέχονται συμβιβασμούς» Να δημιουργήσετε μία παράγραφο 50-60 λέξεων στην οποία να χρησιμοποιήσετε την παραπάνω περίοδο του κειμένου.

**(μονάδες 10)**

**Β2. (Μονάδες 15)**

**Β2.** «Την ιστορία του πολιτισμού τη γράφουν και οι δύο παρατάξεις: οι προοδευτικοί και οι συντηρητικοί, οι «νέοι», αλλά και οι «γέροι» Να δηλώσετε, αν η χρήση της γλώσσας στην παραπάνω πρόταση είναι κυριολεκτική/δηλωτική ή μεταφορική/συνυποδηλωτική και να αιτιολογήσετε την απάντησή σας.

**(μονάδες 15)**

1. Οδεύω: βαδίζω, προχωρώ, πορεύομαι. [↑](#footnote-ref-1)